作者:陳著
標題:寶鼎現
內容:問今何日，舊也曾尾，東風鵷鷺。回首念，家山桃李，歸去來兮聞早賦。夢境裡、盡何妨疏散，時趁鶯晴信步。是則是、清閒自好，一點心猶懷古。記得平世痴兒女。自燈宵、遊了三五。還次第、湖邊去也，寒食清明炊未住。是處處、是丹青圖畫，隨意狂歌醉舞。奈驀被、煙花浪手，一擲殘陽孤注。須信樂極悲來，誰道是、曾歌瓊樹。夕陽亭遺涴，翻得江濤似許。忍望著、□天津路。最是鵑啼苦。算世事、消把春看，還有落花飛絮。